
Text rozhodnutia
Súd: Spisová značka: Identifikačné číslo súdneho spisu: Dátum vydania rozhodnutia: Meno a priezvisko sudcu, VSÚ: ECLI:
Okresný súd Prešov 7Nsre/3/2026 8126200367 20. 01. 2026 JUDr. Ondrej Havír ECLI:SK:OSPO:2026:8126200367.1
Uznesenie Okresný súd Prešov v právnej veci navrhovateľa Obchodné meno: Alimac International s.r.o. Sídlo: Názov ulice (iného verejného priestranstva) a orientačné číslo (príp. súpisné číslo): A. B. XXXX/XX Názov obce: Bardejov PSČ: 085 01 IČO: 36 517 445 o námietkach podaných proti odmietnutiu vykonania zápisu takto rozhodol: Súd námietky navrhovateža podané proti odmietnutiu vykonania zápisu zamieta odôvodnenie: Navrhovateľ svojim návrhom na zápis podaným dňa 29.12.2025 požadoval vykonanie zmeny zapísaných údajov. Vyšší súdny úradník dňa 29.12.2025 podľa § 8 zákona č. 530/2003 Z. z. o obchodnom registri a o zmene a doplnení niektorých zákonov odmietol vykonať zápis do obchodného registra. O odmietnutí vykonania zápisu a o dôvodoch odmietnutia vykonania zápisu bol navrhovateľ podľa § 8 ods. 4 zákona č. 530/2003 Z.z. o obchodnom registri a o zmene a doplnení niektorých zákonov upovedomený oznámením o odmietnutí vykonania zápisu zo dňa 29.12.2025. Navrhovateľ dňa 15.01.2026 podal proti odmietnutiu vykonania zápisu námietky. Po preskúmaní námietok proti odmietnutiu vykonania zápisu podľa § 285 ods. 1 Civilného mimosporového poriadku v rozsahu danom § 6 a 7 zákona č. 530/2003 Z.z. o obchodnom registri a o zmene a doplnení niektorých zákonov súd podľa § 286 ods. 1,2 Civilného mimosporového poriadku námietky proti odmietnutiu vykonania zápisu zamietol z dôvodov: Registrový súd odmietol zapísať zmeny v obchodnej spoločnosti v zmysle návrhu z dôvodu, že navrhovateľ predložil nevyhnutné listiny na zápis zmeny v obchodnej spoločnosti prijaté a podpísané neoprávnenou osobou.
Podľa § 6 odsek 1 zákona číslo 530/2003 Z. z. o obchodnom registri a o zmene a doplnení niektorých zákonov (ďalej len „zákon o obchodnom registri“), registrový súd pred zápisom údajov do obchodného registra, zápisom zmeny zapísaných údajov a výmazom zapísaných údajov (ďalej len „zápis“) z predložených listín preverí, či: a) návrh na zápis podala oprávnená osoba, b) je návrh na zápis úplný, c) sú spolu s návrhom na zápis predložené všetky prílohy ustanovené osobitným predpisom, d) sú prílohy predložené vo forme ustanovenej osobitným zákonom, e) údaje uvedené v návrhu na zápis sa zhodujú s údajmi vyplývajúcimi z predložených príloh, f) bol zaplatený súdny poplatok okrem podaní, ktoré podľa osobitného zákona nepodliehajú poplatkovej povinnosti. Podľa § 126 zákona číslo 513/1991 Zb. Obchodného zákonníka (ďalej len „Obchodný zákonník“), spoločník sa zúčastňuje na rokovaní valného zhromaždenia osobne alebo v zastúpení splnomocnencom na základe písomného plnomocenstva. Splnomocnencom nesmie byť konateľ alebo člen dozornej rady spoločnosti. Registrový súd zistil, že navrhovateľ podal návrh na zmenu zápisu zapísaných údajov obchodnej spoločnosti v obchodnom registri, o.i. aj zmeny sídla spoločnosti, spoločníka a konateľa spoločnosti. K podanému návrhu pripojil listiny nevyhnutné na zápis tejto zmeny v obchodnom registri, o.i. súhlas vlastníkov nehnuteľnosti, do ktorej sa navrhuje zapísať sídlo spoločnosti, splnomocnenie na podanie návrhu a rozhodnutie jediného spoločníka zo dňa 22.12.2025. Vo veci vyšší súdny úradník odmietol vykonať zápis navrhovanej zmeny z dôvodu, že navrhovateľ k návrhu nepredložil rozhodnutie jediného spoločníka spoločnosti o zvýšení základného imania spoločnosti, písomné vyhlásenie spoločníka spoločnosti o prevzatí záväzku na nový vklad, písomné vyhlásenie štatutárneho orgánu spoločnosti o zmene rozsahu splatenia základného imania spoločnosti a vkladu spoločníka, aktuálne a úplné znenie zakladateľskej listiny. Proti uvedenému rozhodnutiu podal navrhovateľ námietky zo dňa 15.01.2026, v rámci ktorých uviedol, že registrovému súdu predkladá chýbajúce listiny. Súčasťou podania navrhovateľa boli prílohy prehlásenie o prevzatí záväzku na nový vklad, rozhodnutie jediného spoločníka zo dňa 30.12.2025, úplné znenie zakladateľskej listiny, vyhlásenie konateľa, splnomocnenie udelené navrhovateľom C. D. zo dňa 24.08.2016 a zápisový formulár. Uvedené listiny predložené navrhovateľom sú za spoločníka spoločnosti prijaté C. D. ako splnomocnencom (všetky dokumenty, či už ide o rozhodnutie jediného spoločníka, úplné znenie zakladateľskej listiny alebo vyhlásenie konateľa o zmene rozsahu splatenia vkladu spoločníka). V zmysle predloženého splnomocnenia udeleného konateľom spoločnosti navrhovateľa zo dňa 24.08.2016 vyplýva, že toto bolo udelené na napr. vystupovanie pred daňovým, finančným a ďalším orgánom, inštitúciám pre vznik, zmenu alebo zánik spoločnosti, podávanie návrhov týmto orgánom atď. Uvedené splnomocnenie však žiadnym spôsobom neoprávňuje splnomocnenca na zastupovanie spoločníka a konateľa E. D. aj na vykonávanie úkonov a/alebo podpisovanie úkonov pri výkone pôsobnosti valného zhromaždenia spoločnosti. Podľa komentára F., P., Hučková, R., Kubinec, M. a kol. Obchodný zákonník. Komentár. 1. vydanie. Praha: C. H. Beck, 2025, 613 s. k § 126 Obchodného zákonníka: „V prípade, že je spoločník (fyzická alebo právnická osoba) zastúpený splnomocnencom, musí mu byť zo strany spoločníka udelené písomné plnomocenstvo. Plnomocenstvo by malo byť formulované špeciálne, tzn. v zásade by malo obsahovať v nadväznosti na § 31 ods. 1 OZ rozsah splnomocnencovho oprávnenia viazaný na zastupovanie a hlasovanie na konkrétnom valnom zhromaždení a na všetky s tým súvisiace úkony. Generálne (všeobecné) plnomocenstvo by malo byť akceptované skôr výnimočne, a najmä vtedy, ak je udelené advokátovi.“ Vzhľadom na skutočnosť, že navrhovateľ nepredložil potrebné listinné prílohy prijaté a podpísané v mene navrhovateľa oprávnenou osobou, súd nemal inú možnosť ako námietky v zmysle § 286 odsek 1 Civilného mimosporového poriadku zamietnuť. Poučenie: Proti tomuto uzneseniu je prípustné odvolanie, ktoré je možno podať do 15 dní odo dňa jeho doručenia na Okresný súd Prešov. Odvolanie má popri všeobecných náležitostiach (§ 127 ods. 1,2 Civilného sporového poriadku) obsahovať, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh, § 363 Civilného sporového poriadku).

Zdroj: KAUZIS.SK – https://www.kauzis.sk/judikatura/r/ECLI:SK:OSPO:2026:8126200367.1 (dáta aktuálne k 9. 11. 2026). Záväzné je znenie zverejnené súdom.




